
Сарајево, мај 2017. године

ПРИЈЕДЛОГ ЗА ДОНОШЕЊЕ ЗАКОНА ПО СКРАЋЕНОМ ПОСТУПКУ


Поступајући у складу са одредбама члана 26. Пословника о раду Владе Федерације Босне и Херцеговине – Пречишћени текст („Службене новине Федерације БиХ“, бр. 6/10, 37/10, 62/10 и 34/11) предлажемо доношење Закона о измјени Закона о стварним правима по скраћеном поступку. Као основни разлог за доношење овог закона по скраћеном поступку истичемо да се у конкретном случају не ради о сложеном и обимном закону те да су у том смислу испуњени услови из члана 172. Пословника Представничког дома Парламента Федерације Босне и Херцеговине (“Службене новине Федерације БиХ“, број 69/07 и 2/08) и члана 164. Пословника о раду Дома народа Парламента Федерације Босне и Херцеговине (“Службене новине Федерације БиХ“ бр. 27/03 и 21/09).





































З А К О Н
О ИЗМЈЕНИ ЗАКОНА О СТВАРНИМ ПРАВИМА

Члан 1.
У  Закону о стварним правима („Службене новине Федерације БиХ“, бр. 66/13 и 100/13) члан 15. мијења се и гласи:
„Члан 15. 
Стицање власништва страних лица

(1) Одредбе овог закона примјењују се и на страна физичка и правна лица, осим ако је законом или међународним уговором другачије одређено.
 (2) Страна лица стичу право власништва на некретнини у Федерацији под условом реципроцитета, изузев када се право стиче насљеђивањем ако законом или међународним уговором није другачије одређено.
(3) Страна лица из става (2) овог члана прије закључења правног посла којим се стиче право власништва на некретнинама, дужне су од Федералног министарства правде прибавити писмено мишљење о постојању и условима реципроцитета. 
(4) Ради прибављања података о постојању и условима реципроцитета Федерално министарство правде претходно ће се обратити Министарству иностраних послова Босне и Херцеговине.  
(5) Страна лица која немају држављанство Босне и Херцеговине не сматрају се страним лицима према овом закону ако су рођена у Босни и Херцеговини или су њихови потомци.
(6) Стицање права власништва страних држава за потребе њихових дипломатских и конзуларних представништава, њихових организација и специјализованих агенција, као и организација и специјализованих агенција Организације Уједињених нација и Европске уније није условљено постојањем реципроцитета.“

Члан 2.

	Овај закон ступа на снагу осмог дана од дана објављивања у „Службеним новинама Федерације БиХ“.















О Б Р А З Л О Ж Е Њ Е
ЗАКОНА О  ИЗМЈЕНИ ЗАКОНА О СТВАРНИМ ПРАВИМА


I - УСТАВНИ ОСНОВ

Уставни основ за доношење овог закона садржан је у тачки б) Амандмана VIII на Устав Федерације Босне и Херцеговине, којим је, између осталог, уређено да је утврђивање економске политике у искључивој надлежности Федерације, укључујући планирање и обнову, те политику кориштења земљишта на федералном нивоу, те да је према члану IV А.20. (1). д). Устава Федерације Босне и Херцеговине Парламент Федерације Босне и Херцеговине надлежан за доношење овог закона.


II - РАЗЛОГ ЗА ДОНОШЕЊЕ ЗАКОНА

	Закон о стварним правима као системски законски пропис који је у Федерацији Босне и Херцеговине по први пут на свеобухватан начин уредио област стварних права је почео са примјеном у марту 2014. године. Дакле, у примјени је већ три године и у практичном смислу већ су се евидентирале одређене нејасноће које је је неопходно отклонити. Наведене нејасноће се односе на примјену одредбе члана 15. којим се уређују права страних физичких и правних лица на стицање права власништва на некретнинама у Федерацији Босне и Херцеговине. Важеће законско рјешење показало се недовољним по питању примјене Листе реципроцитета, тачније прибављања података за наведену листу и њиховог благовременог ажурирања. С тим у вези предлаже се измјена предметног члана, а све у циљу веће правне безбједности грађана Федерације БиХ и страних правних и физичких лица која намјеравају одговарајућим правним послом стећи право власништва на некретнинама у Федерацији Босне и Херцеговине. 

III - ОБРАЗЛОЖЕЊЕ ПРЕДЛОЖЕНОГ ЗАКОНСКОГ РЈЕШЕЊА

	Измјенама актуелне одредбе члана 15. Закона о стварним правима дефинише се стицање права власништва у корист страних физичких и правних лица у складу са начелом реципроцитета. Предложена одредба прописује да се страно физичко или правно лице, прије закључења правног посла којим се стиче право власништва на некретнини на територији Федерације Босне и Херцеговине, дужна обратити Федералном министарству правде ради прибављања мишљења о постојању и условима реципроцитета. Федерално министарство правде ће предметно мишљење издати у складу са подацима о постојању и условима реципроцитета достављеним од стране Министарства иностраних послова Босне и Херцеговине. Изузетак од примјене наведених начела постоји искључиво уколико је законом или међународним уговором другачије прописано.  

	Одредбом става 6. предложене измјене отклања се правна празнина у смислу стицања права власништва на некретнинама на територији Федерације Босне и Херцеговине у корист страних држава за потребе њихових дипломатских и конзуларних представништава, њихових организација и специјализованих агенција, као и организацијама и специјализованим агенцијама Организације Уједињених нација и Европске уније. Дакле стицање права власништва ових међународних субјеката није условљено постојањем реципроцитета. 


IV – ФИНАНСИЈСКА СРЕДСТВА

За провођење овог закона није потребно обезбиједити додатна финансијска средства у Буџету Федерације БиХ. 








































- ОДРЕДБА ЗАКОНА КОЈА СЕ МИЈЕЊА -

Члан 15.
Стицање власништва страних лица
[bookmark: _GoBack](1) Одредбе овога закона примјењују се и на страна физичка и правна лица, осим ако је законом или међународним уговором другачије одређено.
(2) Страна лица стичу право власништва на некретнини у Федерацији под условом реципроцитета, изузев када се право стиче насљеђивањем ако законом или међународним уговором није другачије одређено. Претпоставља се да постоји реципроцитет. Листу земаља с којима не постоји реципроцитет објављује Федерално министарство правде, уз претходно прибављено мишљење Министарства иностраних
послова Босне и Херцеговине, сваке године најкасније до 31. јануара.
(3) Страна лица која немају држављанство Босне и Херцеговине не сматрају се страним лицима према овом закону ако су рођена у Босни и Херцеговини или су њихови потомци.





